**Povzetek revizijskega poročila *Pravilnost in učinkovitost ravnanja s hrano Osnovne šole Šmihel***

Računsko sodišče je izvedlo revizijo pravilnosti in učinkovitosti ravnanja s hrano v šestih osnovnih šolah, in sicer Osnovni šoli Šmihel (v nadaljevanju: šola), Osnovni šoli Antona Tomaža Linharta Radovljica, Osnovni šoli Brezovica pri Ljubljani, Osnovni šoli Ivana Skvarče, Osnovni šoli Milojke Štrukelj Nova Gorica in Osnovni šoli Vižmarje Brod.

Cilja revizije sta bila izrek mnenja o pravilnosti poslovanja šole v delu, ki se nanaša na ravnanje s hrano v letu 2017, in izrek mnenja o učinkovitosti šole pri ravnanju s hrano od 1. 1. 2017 do izdaje osnutka revizijskega poročila 30. 9. 2018.

Računsko sodišče je o pravilnosti poslovanja šoli izreklo *mnenje s pridržkom*, ker je ugotovilo, da šola pri naročanju živil v skupnem znesku 6.478 evrov ni ravnala v skladu s predpisi s področja javnega naročanja, saj način izračuna ocenjene vrednosti iz dokumentacije o javnem naročilu ni razviden, šola ni določila merila kakovosti živil pri merilih za izbiro ponudbe konvencionalnih živil, merilo ponujenega popusta, kot ga je predvidela v razpisni dokumentaciji, pa ni omogočilo razlikovanja ponudb glede na dejansko večjo ekonomsko korist, šola tudi ni izločila nepopolne ponudbe, ni objavila seznama evidenčnih naročil, poleg tega je dogovorila spremembe okvirnega sporazuma/pogodbe, ki niso bile v skladu s predpisi, v nasprotju z zakonom je dopustila spremembe gospodarskega subjekta med veljavnostjo okvirnega sporazuma ter uporabila okvirni sporazum v nasprotju z njegovim namenom in tako, da je zaobšla temeljna načela javnega naročanja, v postopku oddaje javnega naročila pa tudi ni upoštevala obveznih minimalnih okoljskih zahtev za zeleno javno naročanje. Šola je pri izplačilih dobaviteljem v skupnem znesku 2.295 evrov ravnala v nasprotju z določili okvirnih sporazumov/pogodb, saj ni zahtevala nakazila dodatnih ugodnosti, dogovorjenih v okvirnih sporazumih/pogodbah, ter kljub neupoštevanju določil okvirnega sporazuma/pogodbe glede dostavnega časa ni unovčila bančne garancije. V nasprotju z Zakonom o izvrševanju proračunov Republike Slovenije za leti 2017 in 2018 in Pravilnikom o sestavljanju letnih poročil za proračun, proračunske uporabnike in druge osebe javnega prava ni zagotovila ločenega računovodskega spremljanja dejavnosti na podlagi objektivno določenih sodil. Šola je obroke zunanjim uporabnikom zaračunavala v nasprotju s cenikom, in sicer za najmanj 308 evrov.

Računsko sodišče je ugotavljalo, ali je šola učinkovito ravnala s hrano in učencem zagotovila prehrano, ki je bila po eni strani skladna s Smernicami za prehranjevanje v vzgojno-izobraževalnih zavodih in so jo po drugi strani učenci tudi pojedli, ter tudi, kako je šola ravnala s hrano, ki je ostala. Računsko sodišče je izreklo mnenje, da je bila šola pri ravnanju s hrano *delno učinkovita*. Šola je ustrezno načrtovala organizacijo prehrane, vendar so še možnosti za izboljšave. Sprejeta pravila šolske prehrane so ustrezna, vendar pri njihovem oblikovanju niso sodelovali učenci in starši, učitelji pa le delno. Načrtovala je vzgojno-izobraževalne dejavnosti, in dejavnosti, s katerimi je spodbujala zdravo prehranjevanje in kulturo prehranjevanja, a pri nekaterih ni določila oziroma ni bila dovolj konkretizirana opredelitev kazalnikov in obdobja. Šola je načrtovala nabavo ekoloških živil, v okviru postopka javnega naročanja nekatere zahteve šole sovpadajo z merili kakovosti, določenimi s Priročnikom z merili kakovosti za živila v vzgojno-izobraževalnih ustanovah, ni pa načrtovala nabave živil, ki so vključena v sheme kakovosti, oziroma živil, proizvedenih po nacionalnih predpisih o kakovosti živil. Od ukrepov obvladovanja, preprečevanja in zmanjševanja ostankov hrane je načrtovala le ozaveščanje staršev in učencev. Za pripravo hrane so skrbeli strokovno usposobljeni zaposleni. Šola je izvedla večino vzgojno-izobraževalnih dejavnosti, povezanih s prehrano, in dejavnosti, s katerimi je spodbujala zdravo prehranjevanje in kulturo prehranjevanja, tudi urejenost celotnega območja šole je spodbujala k razvoju ustreznih prehranjevalnih navad. V letu 2017 je glede na vsa živila nabavila manj kot 10 odstotkov ekoloških živil, podatkov o nabavi priporočenih živil in živil, vključenih v sheme kakovosti, ter živil, ki so proizvedena po nacionalnih predpisih o kakovosti živil, šola ni imela. Pri pripravi obrokov je v pretežni meri upoštevala priporočene pogostosti uživanja živil iz posameznih skupin živil. Sistem prijav na obroke in odjav od obrokov je bil učinkovit, vendar delno neskladen s pravili šolske prehrane. Vzpostavljeni režim prehranjevanja je bil pretežno ustrezen, z izjemo prekratkega časa, ki je bil namenjen kosilu. Šola je izvedla aktivnosti za obvladovanje in zmanjševanje ter preprečevanje odpadne hrane, saj so učenci beležili količino zavržene hrane, vendar na tem področju ni delovala dovolj celovito in sistematično. Prav tako šola ni celovito in kontinuirano spremljala in po potrebi prilagodila izvedbe aktivnosti na področju načrtovanja in zagotavljanja šolske prehrane in dejavnosti, s katerimi bi vplivala na zmanjšanje ostankov hrane, saj je z izjemo enega projekta ostale spremljala skopo, ugotavljanje potreb po izboljšavah je bilo prepuščeno posameznim aktivom oziroma posameznim zaposlenim. Stopnjo zadovoljstva učencev in staršev s šolsko prehrano in dejavnostmi, s katerimi šola spodbuja zdravo prehranjevanje in kulturo prehranjevanja, je spremljala le v šolskem letu 2017/2018. Kljub temu da je oddala en vzorec obroka za oceno energijske in hranilne vrednosti, sistem nadzora ponujene prehrane ni bil vzpostavljen v celoti. Šola je načrtovala in tudi odstopila pripravljene, a nezaužite obroke učencem šole. Načrtovala je nekatere aktivnosti, povezane z ravnanjem z odpadno hrano, in ločevanje odpadkov, ni pa predvidela, kako bo ravnala z odpadki hrane v prihodnje in se ni ukvarjala s preveritvami možnih in dopustnih ravnanj z odpadno hrano. Šola je seznanila učence z možnostjo porabe neoporečnih obrokov za pripravo novih obrokov v domačem okolju, v okviru dopustnega je neoporečna živila tudi sama porabila. Šola se je soočala s povečevanjem količine biorazgradljivih kuhinjskih odpadkov, vendar ni pristopila k ugotavljanju vzrokov in njihovem odpravljanju. Preverila je ustreznost izvedenih naravoslovnih dni in zbrala predloge izboljšav, vendar ni izkazala sistematičnega spremljanja in prilagajanja ukrepov ravnanja z odpadno hrano glede na rezultate že opravljenih dejanj.

Računsko sodišče je od šole zahtevalo predložitev *odzivnega poročila*, v katerem mora izkazati popravljalne ukrepe za opravo ugotovljenih nepravilnosti, ter podalo tudi *priporočila* za izboljšanje poslovanja.

Ljubljana, 19. decembra 2018